**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLYGINIMO už maitinimo paslaugą KLAIPĖDOS MIESTO SAVIVALDYBĖS ŠVIETIMO ĮSTAIGOSE, ĮGYVENDINANČIOSE IKIMOKYKLINIO AR PRIEŠMOKYKLINIO UGDYMO PROGRAMAS, NUSTATYMO TVARKOS APRAŠO PATVIRTINIMO IR ATLYGINIMO DYDŽIO NUSTATYMO“ PROJEKTO**

**1. Projekto rengimą paskatinusios priežastys.** Klaipėdos miesto savivaldybės tarybos 2016 m. gegužės 26 d. sprendimu Nr. T2-143 „Dėl atlyginimo už maitinimo paslaugą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo ir atlyginimo dydžio nustatymo“ (toliau – Aprašas) buvo nustatytos maisto produktų (vienos dienos) ir patiekalų gamybos (vieno mėnesio) kainos, kurias moka tėvai už vaiko išlaikymą ir ugdymą pagal ikimokyklinio ir priešmokyklinio ugdymo programas. Atlikus švietimo įstaigų, įgyvendinančių ikimokyklinio ar priešmokyklinio ugdymo programas (toliau – Įstaigos), surenkamų tėvų įmokų lėšų ir išlaidų lyginamąją analizę, nustatyta, kad nebepakanka surenkamų lėšų maisto produktams ir patiekalų gamybos kaštams padengti, todėl Klaipėdos miesto savivaldybės (toliau – Savivaldybė) administracijos direktoriaus 2019 m. lapkričio 19 d. įsakymu Nr. AD1-1413 buvo sudaryta darbo grupė, kuriai buvo pavesta išanalizuoti atlyginimo už maitinimo paslaugą Aprašo nuostatų atitiktį teisės aktams bei atlyginimo dydį ir pateikti pasiūlymus dėl jų pakeitimo.

**2. Parengto projekto tikslai ir uždaviniai.** Šio sprendimo projekto tikslas – patvirtinti naują Aprašą ir atlyginimo dydį už maitinimo paslaugą.Uždaviniai: 1) patikslinti Aprašo nuostatas, kurios nebeatitinka esamos situacijos ir praktikos;2) nustatyti atlyginimo dydį už maitinimo paslaugą, kuris realiai padengtų maisto produktų ir pasikeitusio darbo užmokesčio išlaidas.

**3. Kaip šiuo metu yra teisiškai reglamentuojami projekte aptarti klausimai.** Šiuo metuatlyginimą už vaiko išlaikymą švietimo Įstaigose, tėvams mokant tik už maitinimo paslaugą, reglamentuoja Savivaldybės tarybos 2016 m. gegužės 26 d. sprendimas Nr. T2-143 „Dėl atlyginimo už maitinimo paslaugą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo ir atlyginimo dydžio nustatymo“. Aprašas buvo keistas (dėl atskirų punktų) 5 kartus, todėl tikslinga pripažinti jį negaliojančiu ir patvirtinti naują. Aprašo pakeitimai:2016 m.liepos 28 d. Klaipėdos miesto savivaldybės tarybos sprendimo Nr. T2-191 redakcija; 2016 m. lapkričio 24 d. Klaipėdos miesto savivaldybės tarybos sprendimo T2-282 redakcija; 2018 m. gruodžio 20 d. Klaipėdos miesto savivaldybės tarybos sprendimo T2-269 redakcija; 2019 m. sausio 31 d. Klaipėdos miesto savivaldybės tarybos sprendimo T2-13 redakcija; 2019 m. gruodžio 19 d. Klaipėdos miesto savivaldybės tarybos sprendimoT2-376 redakcija

**4. Kokios numatomos naujos teisinio reglamentavimo nuostatos ir kokių rezultatų laukiama.** Patvirtinus šį sprendimo projektą:

1) sąvoka „atlyginimas už patiekalų gamybą“ bus pakeista į „abonentinis mokestis“ kaip labiau atitinkančią mokesčio paskirtį;

2) Aprašas bus papildytas nauju punktu: „Jei Įstaigos virtuvėje nėra galimybių pagaminti patiekalų vaikams, kuriems skirtas pritaikytas maitinimas ir kurie maitinami iš namų atsineštu maistu, tėvams pateikus prašymą atlyginimas už maitinimo paslaugą nemokamas. Šie atvejai turi būti numatyti Mokymo sutartyse“;

3) bus papildyti ar patikslinti punktai dėl mokesčio lengvatos: atlyginimas už maitinimo paslaugą tėvų (globėjų, rūpintojų) prašymu mažinamas 50 %, jeigu: vaikas turi didelių ar labai didelių specialiųjų ugdymosi poreikių ir/ar vaikui nustatytas neįgalumas, pateikus tai patvirtinančius dokumentus; „šeima Klaipėdos miesto savivaldybės administracijoje gauna socialinę pašalpą, mokamą pagal Lietuvos Respublikos piniginės socialinės paramos nepasiturintiems gyventojams įstatymą ir Klaipėdos miesto savivaldybės administracijos Socialinės paramos skyrius pateikė apie tai pranešimą; taip pat Aprašas papildytas nuostata, kad atlyginimas už paslaugą nemokamas, kai Įstaiga dirba nuotoliniu būdu;

4) bus atlikti kiti redakcinio pobūdžio Aprašo punktų pakeitimai;

5) iš tėvų įmokų lėšų bus padengiamos Įstaigų išlaidos, susijusios su maisto produktais ir maisto gaminimu, taip pat bus nustatyta vienoda nemokamų ir mokamų pietų kaina.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Patvirtinus naują Aprašą, tėvams didėtų mokestis už maitinimo paslaugą 15,82–16,87 Eur (skirtingai pagal vaikų amžiaus grupes ir pasirinktas grupės darbo valandas), o tai sukels ikimokyklinio ir priešmokyklinio amžiaus vaikus auginančių tėvų nepasitenkinimą.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Kitų teisės aktų šio sprendimo įgyvendinimui parengti nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Maisto produktų kainos pagal atskiras maisto produktų grupes nuo 2016 metų pabrango vidutiniškai nuo 10,23 iki 22,57 proc., taip pat Įstaigas lankantiems vaikams pradėtas taikyti sveikatą tausojantis maitinimas, patiekalai gaminami iš sveikesnių maisto produktų. Dėl padidėjusios virėjų mėnesinės algos ir pasikeitusio Darbo apmokėjimo įstatymo (virėjų pareigybes prilyginus C lygiui, nustatoma kintamoji dalis) iš tėvų įmokų nebeužtenka lėšų virėjų darbo užmokesčiui. Dėl šių išvardintų priežasčių būtina padidinti maisto produktų ir patiekalų gamybos kainas, nustatytas aukščiau minėtu Savivaldybės tarybos sprendimu.

Didžiausią išlaidų dalį vieno vaiko išlaikymo kainoje sudaro Savivaldybės biudžeto lėšos, kurios išaugo nuo 53,3% (2016 metais) iki 57,79% (2019 m.); mokymo lėšos svyruoja nuo 31,96% (2016 m.), 33,88% (2017 m.) iki 29,44 % (2019 m.), nes keitėsi mokymo lėšų apskaičiavimo metodika, tėvų įmokų lėšos, skaičiuojant vieno vaiko išlaikymą, mažėjo nuo 14,67% (2016 m.) iki 12,77% (2019 m.):

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Metai | **Savivaldybės biudžeto lėšos (SB)** | | **Mokymo lėšos (ML)** | | **Specialiosios lėšos SP (SP)** | | **Iš viso (Eur)** | |
| Išlaidos per metus | Vienam vaikui | Išlaidos per metus | Vienam vaikui | Išlaidos per metus | Vienam vaikui | Išlaidos per metus | Vienam vaikui |
| **2016** | 11381560 | 1 479 | 6 815 260 | 886 | 3 128 720 | 407 | 21327904 | **2 771** |
| **2017** | 11728592 | 1 472 | 7 575 248 | 951 | 3 055 707 | 384 | 22361970 | **2 807** |
| **2018** | 15060677 | 1 895 | 7 779 000 | 979 | 3 533 361 | 445 | 26375911 | **3 318** |
| **2019** | 16388601 | 2 054 | 8 350 456 | 1 047 | 3 620 470 | 454 | 28362628 | **3 555** |

Savivaldybė papildomai skiria lėšų ir kitoms ikimokyklinio ugdymo Įstaigų reikmėms, kurios nėra įskaičiuojamos į vieno vaiko išlaikymo kainą: maitinimo paslaugų kompensavimui (pagal Tvarkos apraše nurodytas lengvatas) skiriama vidutiniškai po 300,0 tūkst. Eur per metus (2016–2019 m. skirta 1 210,9 tūkst. Eur); Įstaigų pastatų einamajam remontui – vidutiniškai po 2 300,0 tūkst. Eur per metus; virtuvės technologiniams įrengimams (178,9 tūkst. Eur).

Maisto produktų kainų augimui nustatyti buvo atlikta atskirų maisto produktų ir maisto produktų grupių kainų pokyčio lyginamoji 2016–2019 metų analizė. Visos ikimokyklinio ugdymo Įstaigos pateikė duomenis apie maisto produktų pirkimo sutartyse nurodytas maisto produktų kainas minėtais metais. Daugiausiai pabrango šios maisto produktų grupės: pieno produktai – 22,57 proc., žuvies produktai – 20,06 proc., duonos gaminiai – 19,61 proc. Nuo 10 iki 14 proc. pabrango mėsos, grūdų produktai, vaisiai, daržovės ir kiti produktai (pomidorų padažas, konservuoti žirneliai ir kukurūzai, alyvuogių aliejus, kiaušiniai ir kt.), reikalingi maisto gamybai. Pasikeitus reikalavimams valgiaraščiui, pigesnius maisto produktus reikia pakeisti sveikesniais, kurių kainos yra didesnės. Kainos didėjo ir 2020 metais, tačiau galutinių duomenų šiuo metu nėra.

Mokestį, susijusį su maisto gamyba, vienam vaikui (mėnesiui) sudaro: darbo užmokestis su socialinio draudimo (toliau – Sodra) įmokomis; prekės ir paslaugos, skirtos maitinimo organizavimui; virtuvės įrengimų, inventoriaus ir patalpų remonto išlaidos; komunalinės išlaidos; ilgalaikio turto nusidėvėjimo išlaidos.

Išlaidos darbo užmokesčiui ir Sodros įmokoms paskaičiuotos pagal Įstaigose patvirtintą virėjų etatų skaičių ir jiems nustatytus tarnybinių atlyginimų koeficientus. Įvertintas mėnesinės algos didėjimas (su Sodros įmokomis) nuo 458,4 Eur (2016 m. virėjoms buvo mokamas MMA) iki 808 Eur 2021 m. Nuo 2020 m. sausio 1 d. pasikeitus Darbo apmokėjimo įstatymui, virėjų pareigybės yra prilyginamos C lygiui ir joms nustatoma kintamoji dalis. Biudžetiniams metams pagal patvirtintus Savivaldybės planavimo principus yra nustatytas kintamosios dalies dydis (2020 m. – 19,5%). Minimali alga padidėjo 34,5% ( 2016 m. – 458 Eur, 2020 m. – 607 Eur).

Išlaidas prekėms ir paslaugoms, skirtoms maitinimo organizavimui sudaro: prekės (indai vaikų maitinimui, virtuvės inventorius, valymo priemonės ir kt.), paslaugos (dezinfekcija, metrologinių ir kitų įrenginių patikra, maisto mėginių tikrinimas, virtuvės įrengimų varžų įžeminimo patikra ir kt.).

Išlaidas virtuvės įrengimų, inventoriaus ir patalpų remontui sudaro: virtuvės įrengimų ir inventoriaus remontas (šaldymo spintų, daržovių valymo mašinų, elektrinių plytų, stalviršių atnaujinimas ir kt.), virtuvės einamasis remontas (sienų ir grindų plytelių atnaujinimas, dažymo darbai ir kt.).

Komunalinės išlaidos buvo skaičiuojamos pagal Įstaigų patirtas vidutines faktines išlaidas (šiukšlių išvežimui – 60%, el. elektros energijai – 40 %, šalto vandens ir nuotekų sąnaudoms – 25 %, šildymui – 3 %). Ilgalaikio materialiojo turto nusidėvėjimo išlaidos paskaičiuotos pagal patvirtintus ilgalaikio turto nusidėvėjimo normatyvus nuo bendros ilgalaikio turto vertės. Sukauptos lėšos naudojamos Įstaigos ilgalaikio materialiojo turto atnaujinimui.

Pastovaus mokesčio paskaičiavimas pagal išlaidų grupes (kainos suapvalintos):

|  |  |  |  |  |  |
| --- | --- | --- | --- | --- | --- |
| Darbo užmokestis su Sodros įmokomis | Prekės ir paslaugos, skirtos maitinimo organizavimui | Virtuvės inventoriaus ir patalpų remonto išlaidos | Komunalinės išlaidos | Ilgalaikio turto nusidėvėjimo išlaidos | Iš viso  (Eur) |
| 16,10 | 1,50 | 1,20 | 2,20 | 1,00 | 22,00 |

Mėnesio abonentinis mokestis (anksčiau vadintas paslauga už maisto gamybą) padidėja nuo 15 iki 22,00 Eur, t. y. 7,00 Eur. Iš viso tėvų mokestis už maitinimo paslaugą, skaičiuojant vidutiniškai 21 mėnesio darbo dieną, padidėja nuo 15,82 iki 16,87 Eur:

|  |  |  |  |  |  |  |
| --- | --- | --- | --- | --- | --- | --- |
| Grupės | Atlyginimo dydis (Eur) | | | | | |
| už maisto produktus (vienos dienos kaina) | | | patiekalų gamyba arba pastovus mokestis (vieno mėnesio kaina) | | |
| Galiojanti | Siūloma | Skirtumas | Galiojanti | Siūloma | Skirtumas |
| Lopšelio grupėse, veikiančiose: | | | | | | |
| 10,5 arba 12 valandų | 1,98 | 2,40 | 0,42 | 15,00 | 22,00 | 7,00 |
| 24 valandas | 2,25 | 2,70 | 0,45 | 15,00 | 22,00 | 7,00 |
| Darželio ir priešmokyklinio ugdymo grupėse, veikiančiose: | | | | | | |
| 10,5 arba 12 valandų | 2,25 | 2,70 | 0,45 | 15,00 | 22,00 | 7,00 |
| 24 valandas | 2,53 | 3,00 | 0,47 | 15,00 | 22,00 | 7,00 |

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Sprendimo projektas parengtas atsižvelgus į darbo grupės siūlymus, Įstaigų vadovų, tėvų atstovų pateiktas pastabas .Konsultuotasi su Planavimo ir analizės, Socialinės paramos, Biudžetinių įstaigų centralizuotos apskaitos skyrių specialistais. 2021 m. sausio 29 d. Savivaldybės tarybos kolegijai buvo pateikti 4 atlyginimo dydžio nustatymo už maitinimo paslaugą variantai. Kolegijos nariai pritarė variantui, kuris yra teikiamas tarybai (2021-02-04 protokolo Nr.TAK-1). Sprendimo projektą 2021 m. vasario 10 d. svarstė Švietimo tarybos nariai ir pasiūlė patikslinti Aprašo 6 punktą bei Aprašo priedo ir 2 lentelės pavadinimus. Į Švietimo tarybos pasiūlymus atsižvelgta.

**9. Sprendimo projekto autorius ar autorių grupė, sprendimo projekto iniciatoriai.** Sprendimo projektą inicijavo Klaipėdos miesto savivaldybės administracija. Projektą parengė Švietimo skyrius kartu su Planavimo ir analizės skyriaus specialistais.

**10. Kiti reikalingi pagrindimai ir paaiškinimai.** Nėra.

PRIDEDAMA:

1.Teisės aktų, nurodytų sprendimo projekto įžangoje, išrašas, 1 lapas.

2. Klaipėdos miesto savivaldybės tarybos 2016 m. gegužės 26 d. sprendimo Nr. T2-143 „Dėl atlyginimo už maitinimo paslaugą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo ir atlyginimo dydžio nustatymo“ išrašas, 6 lapai.

3. Klaipėdos miesto savivaldybės tarybos kolegijos 2021 m. vasario 4 d. protokolo Nr.TAK-1 išrašas, 2 lapai.

Švietimo skyriaus vedėja Laima Prižgintienė

Planavimo ir analizės skyriaus vedėja Jolanta Ceplienė